Aktor: - Gunnarsson verdt mellom 2,5 og 4 millioner
I Asker og Bærum tingrett er man nå inne i den siste delen av rettssaken rundt Veigar Páll Gunnarssons overgang og Herman Stengel-opsjonen som ble inngått mellom Stabæk og Vålerenga sommeren 2011. Aktor Morten Stene innledet onsdagens prosedering ved å si at aktoratets konklusjon er at det er blitt «begått bedrageri». - Vi mener at Gunnarssons verdi lå et sted mellom 2,5 og fire millioner, sa Stene, og begrunnet det hovedsakelig med budet som Rosenborg la inn på islendingen en måned før Stabæk og Vålerenga ble enige om en overgangssum på én million kroner. - Aktoratet legger til grunn Rosenborgs bud på 2,5 millioner, og at (Erik) Hoftun sa at han var villig til å gå over dette beløpet.Senere la Rosenborg inn et samlet bud på Gunnarsson og Johan Andersson på 5,25 millioner. Stabæks Inge André Olsen ba om at det ble spesifisert på den enkelte spiller, og har i retten forklart at han ønsket beløpet lavest mulig på islendingen, og tilsvarende mer på svensken. - Det vises til Hoftuns merknader om at man aldri ville betalt 4,25 for Andersson, sa Stene i retten. Aktor Morten Stene bygget mye av sin prosedering på forklaringene fra Rosenborg-lederne sist fredag, samtidig som han understreket Rosenborgs posisjon sommeren 2011. To grunner mente han var sentrale for at prisen på den daværende Stabæk-spissen burde ha blitt høyere. - Rosenborg hadde Gunnarsson som en klar førsteprioritet. Tanken var at han skulle få dem til Champions League eller Europa League (gruppespillet, journ. anm.), noe Stene mener ville påvirke prisen positivt. Dessuten ba han retten tenke på hvilke to klubber som slåss om Gunnarssons signatur sommeren 2011. - Retten må ha i bakhodet er at det var to av de mest kjøpesterke klubbene i Norge som slåss om samme spiller.Stene ble senere av dommer Nils Ole Bay bedt om å konkretisere hva aktoratet faktisk mente verdien var for Gunnarsson da han ble solgt i juli 2011. - Ved tvil vil det være riktig å legge seg på 2,5 millioner, svarte Stene. Det betyr at bedragerisummen er på 1,25 millioner minus de 500.000 Stabæk allerede hadde betalt, altså totalt kroner 750.000. I sin prosedyre sa Stene også at selv om Herman Stengels talent var uomtvistelig, slet aktoratet med å forstå hva Vålerenga egentlig hadde kjøpt seg for de fire millionene de hadde betalt for Stengel-opsjonen. Stene fortalte at han ikke mente at opsjonsavtalen var verdiløs, men at den lå altfor høyt. - Påtalemyndigheten anfører at man ikke finner en pris på tilsvarende spiller som er så høy som bare opsjonspremien på Stengel er, understreker Stene.
Rosenborg-forklaringene er sentrale når Aktor Morten Stene prosederer med at ledende Stabæk- og Vålerenga-personer har begått bedrageri.